Un service auto de pe centura Capitalei a fost atacat, sâmbătă dimineață, cu mai multe sticle incendiare și alte substanțe toxice.

Două persoane mascate au folosit o mașină furată pentru a ajunge în fața service-ului, în curtea căruia au aruncat substanțele inflamabile, precizează B1 TV.

Angajații au intrat imediat în panică și au sunat la 112, la fața locului sosind echipaje de la poliție, ISU și SMURD.

Potrivit ziarului Libertatea, garajul ar fi deținut de Andrei Hrebenciuc, fiul fostului lider PSD Viorel Hrebenciuc, aflat încă în arest preventiv ca urmare a implicării în dosarul retrocedărilor ilegale de terenuri.

Autoritățile iau în calcul în acest moment o reglare de conturi sau un act de intimidare.

Amintim că ziarul Evenimentul Zilei a publicat, zilele trecute, informația potrivit căreia Viorel Hrebenciuc ar fi prezentat procurorilor DNA dedesubturile finanțării ilegale a campaniei prezidențiale a lui Mircea Geoană.